Saaremaal algasid 11. ooperipäevad, millel esinevad kolm ooperiteatrit Hiinast, Ungarist ja Eestist. Eesti Kontserdi juhatuse liige Jüri Leiten kinnitas, et ooperiteatrite meelitamine Saaremaale pole keeruline, kuna ooperipäevad on üsna tuntud.

Ooperipäevade avaetendus oli "Carmen", mida esitas Shanghai ooperiteater.

Leiten ütles "Aktuaalsele kaamerale", et Shanghai ooperiteater on Hiinas üks eliitooperiteatritest, kuid tema hinnangul kõrgel tasemel ka maailma mõistes.

Leiten kinnitas, et Saaremaa ooperipäevad on üsna kuulsad nii Euroopas kui ka laiemalt.

"Meelitada siia ooperiteatreid pole väga keeruline," lisas ta.

Leiteni sõnul on ka publiku arv aasta-aastalt kasvanud. "Hetkel oleme kuskil 12 000 juures ja pileteid on veel müüa. Nii et eks me tasapisi areneme. Aga mul on hea meel tõdeda, et kõik, mis siin toimub, on väga kõrgel tasemel ja loodan, et meie ooperipublik saab kordumatud elamused," rääkis ta.